8 लोगों की मौत, 20 से ज्यादा घायल; मजदूरों से भरी बस को ट्राला ने मारी टक्कर
हरियाणा के अंबाला में भीषण हादसा हो गया, जिसमें 8 लोगों की मौत हो गई। जबकि 20 से अधिक लोग घायल बताए जा रहे हैं। हादसा शुक्रवार सुबह साढ़े 4 बजे पंचकूला-यमुनानगर नेशनल हाईवे 344 पर गांव कक्कड़ माजरा (शहजादपुर) के पास हुआ। 
हरियाणा के अंबाला में भीषण हादसा हो गया, जिसमें 8 लोगों की मौत हो गई। जबकि 20 से अधिक लोग घायल बताए जा रहे हैं। हादसा शुक्रवार सुबह साढ़े 4 बजे पंचकूला-यमुनानगर नेशनल हाईवे 344 पर गांव कक्कड़ माजरा (शहजादपुर) के पास हुआ।
जानकारी के मुताबिक, यूपी के बरेली से मजदूर बस में बद्दी जा रहे थे। जैसे ही वह शहजादपुर के पास गांव कक्कड़ माजरा के पास पहुंचे तो पीछे से उनकी बस को ट्राला ने टक्कर मार दी।
मरने वालों में यूपी के गांव फतेहपुर जिला संबल निवासी 34 वर्षीय ज्वाला, उसकी 32 वर्षीय पत्नी रिंकी, 8 वर्षीय बेटा प्रिंस, 6 वर्षीय छोटा बेटा प्रशांत, गांव रूदाइन जिला बदायूं निवासी रहीश खान, गांव उलैया निवासी बदन सिंह, जरीना के रूप में हुई है। समाचार लिखे जाने तक एक मृतक की शिनाख्त नहीं हुई थी।
पुलिस ने प्रत्यक्षदर्शी गांव कक्कड़ माजरा निवासी सुभाष चंद की शिकायत पर ट्राला चालक चंद्रमोहन और बस चालक फुरकान के खिलाफ धारा 283,279,337,338,304-ए,304 के तहत केस दर्ज कर जांच शुरू कर दी है।
बस में ट्राला ने पीछे से मारी टक्कर
प्रत्यक्षदर्शी सुभाष चंद ने बताया कि उसकी बस अड्डा कक्कड़ माजरा पर कंफैक्शनरी की दुकान है। शुक्रवार सुबह साढ़े 4 बजे वह सैर करने के लिए शहजादपुर रोड पर जा रहा था। हाईवे पर शर्मा ढाबा कक्कड़ माजरा के पास पहुंचा तो देखा कि यहां बस चालक ने अपनी बस बिना इंडीगेटर और पार्किंग लाइट चलाए बिना हाईवे किनारे खड़ी की हुई थी। बस चालक खुद भी नीचे उतर गया और सवारियां भी उतरने लगी। इसी बीच, शहजादपुर की तरफ से तेज रफ्तार एक ट्राला आया और सीधी बस को टक्कर मार दी। टक्कर इतना भयानक थी कि दोनों वाहन पलट गए।
ट्राला चालक को कैबिन का शीशा तोड़ बाहर निकाला
प्रत्यक्षदर्शी ने बताया कि उसने राहगीरों की मदद से ट्राला चालक को भी कैबिन का शीशा तोड़कर बाहर निकाला। बस ड्राइवर भी उस समय मौके पर मौजूद था।
टक्कर लगते ही मच गई चीख-पुकार
शिकायतकर्ता ने बताया कि इसी बीच, चीख-पुकार मच गई। वह खुद को संभालते हुए नजदीक पहुंचा तो देखा कि काफी सवारियों को गंभीर चोटें लगी हुई थी। उसने राहगीरों से वाहन रुकवाए और घायलों को अस्पताल पहुंचने में जुट गए। एंबुलेंस और पुलिस को सूचित किया। उन्होंने घायलों को बस से निकाल अस्पताल पहुंचाया। बताया कि इसके अलावा शिवानी, गुड्डी, सर्वेश, चांद बाबू, आशु व रूकसत समेत अन्य कई सवारियों को भी गंभीर चोटें आई है, जिन्हें अलग-अलग अस्पतालों में भर्ती कराया गया है।
अंबाला कैंट सिविल अस्पताल पहुंचे 5 में से 2 घायलों की गंभीर हालत देखते हुए PGI चंडीगढ़ रेफर कर दिया है। इनमें ज्वाला प्रसाद का 2 साल का बच्चा निशांत भी शामिल है। हादसे में घायल हुई 40 वर्षीय गुड्‌डी व उसकी बेटी शिवानी का उपचार कैंट अस्पताल में चल रहा है।
देखिए हादसे की तस्वीरें...
